***O sretnom životu*** (latinski: ) djelo je Seneke Mlađeg napisano oko 58. godine nove ere i dio je niza njegovih traktata o moralnim pitanjima. Ovaj nepotpuni spis upućen je njegovom starijem bratu Galionu, kojemu je Seneka posvetio i svoj dijalog *O gnjevu* *(De Ira)*. Podijeljen je u 28 poglavlja i donosi Senekina moralna stajališta u njihovom najzrelijem obliku. U ovom spisu Seneka objašnjava od čega se sastoji sreća i kako se može postići; odgovor nalazi u stoičkom učenju da se sreća nalazi u životu koji je ispunjen vrlinom i živi se u harmoniji s prirodom, premda ne negira da i druge stvari, kao što su zdravlje i bogatstvo, imaju svoju vrijednost. Prema tome, potraga za srećom zapravo je potraga za razumom, pri čemu razum ne znači samo upotrebu logike, već i razumijevanje prirodnih procesa.

Datiranje i stanje teksta
-------------------------

Puni naslov glasi *Galionu o sretnom životu* *(Ad Gallionem de vita beata)*. Djelo je vjerojatno napisano početkom 58. godine ili nešto ranije. Na temelju usputnih primjedbi u tekstu, smatra se da ga je Seneka napisao kad je bio na položaju moći početkom Neronove vladavine između 54. i 59. godine. Osim toga, Tacit kaže da je Publije Suilije Ruf 58. godine u nekoliko navrata javno kritizirao Senekino bogatstvo, a spis *O sretnom životu* sadrži obranu bogatstva, što može biti odgovor na ovu ili slične kritike iznesene u to vrijeme.

Djelo se završava prilično naglo, a u rukopisima iza njega slijedi Senekin spis *O dokolici* *(De otio)*, kojem nedostaje početak. Najstariji sačuvani rukopis je iz *Codex Ambrosianus* u Milanu, koji potječe iz 11. stoljeća, a ostale su kopije izvedene iz ovog arhetipa.

Sadržina
--------

Djelo se može jasno podijeliti u dva dijela. U prvom dijelu (§1-17) Seneka definira koncept sretnog života i raspravlja o tome kako ga se može postići. Ovaj dio također osporava epikurejske doktrine. U drugom dijelu (§17–28) Seneka raspravlja o odnosu filozofskih učenja s osobnim životom pojedinca. Četiri poglavlja ovog dijela (§21–24) posebno je posvećena odgovaranju na kritike zbog posjedovanja bogatstva.

Tematika
--------

Seneka, sukladno stoičkom učenju, tvrdi da je priroda razum *(logos)* i da ljudi moraju koristiti svoju snagu razuma kako bi živjeli u skladu s prirodom i tako postigli sreću. Prema njegovim riječima, *"rerum naturae adsentior; ab illa non deerrare et ad illius legem exemplumque formari sapientia est"*, što znači: "slijedim prirodu; mudrost je da se od nje ne udaljavamo, već da se oblikujemo prema njezinom zakonu i primjeru". Seneka predlaže slijediti logičan slijed u ovom pristupu, počevši od definicije ciljeva koje osoba želi postići. U donošenju odluka prezire putove masa ("najobičniji i najčešći putovi su puni obmana"), budući da su ljudi "spremniji vjerovati drugome nego sami prosuđivati" i "pogreška koja se prenosi od jednog drugog napoljetku dolazi do nas i potiče naše uništenje".

U određenom smislu poistovjećuje Prirodu s Bogom, za što nekoliko puta izjavljuje da je potrebna naša poslušnost ("Rođeni smo u ovom kraljevstvu i pokornost Bogu je naša sloboda"). Piše i ovo: "kad bjesnite protiv neba, ne kažem: 'činite svetogrđe', nego 'gubite vrijeme'."

Seneka prikazuje moral temeljen na preziru prema užicima ("zadovoljstvo je nešto nisko, servilno, slabo i pokvarljivo") i bogatstvu ("nemojte biti pokvareni vanjskim stvarima, budite neosvojivi i divite se samo sebi, budite hrabri duhom i spremni na bilo koju sudbinu, budite kalupi za vlastiti život"). No, priznaje da postoje prihvatljivi užici, "mirni, umjereni, gotovo bezvoljni i prigušeni i jedva primjetni", povezani s ponašanjem mudre osobe.

Dostizanje sreće, dakle, stvarno je moguće samo slijeđenjem vrline, koja će se "poput dobrog vojnika podvrgnuti ranama, izbrojati ožiljke i, probodena strelicom dok umire, obožavat će vođu za kojeg gine", jer "nitko ne može živjeti veselo, a da ne živi časno". Prema tome, Seneka razlikuje tvrdu ili tešku vrilinu od mekane ili lagane vrline koju je lako postići, jer "nema vrline bez napora". Među teškim vrlinama spadaju strpljenje, čvrstina i ustrajnost, a među laganim su širokogrudnost, umjerenost i krotkost.

Što se tiče bogatstva, Seneka ga ne smatra dobrim ili lošim po sebi, ali priznaje da je ono "korisno i donosi veliku utjehu u život", pa ih mudra osoba preferira, ali im nije podređena. U tom smislu, bogatstvo mora biti instrument vrline, tako da se koristi za darivanje drugima, jer "pružit ću svoju blagodat nekima, a nekima ću je nametnuti".

Literatura
----------

* Budimir, Milan; Flašar, Miron (1991). *Pregled rimske književnosti*. Beograd: Naučna knjiga.
* Howatson, M.C. (1997). *The Oxford Companion to Classical Literature. Second edition*. Oxford & New York.
* Mutschler, Fritz-Heiner (2013), „De Beata Vitae",  Heil, Andreas; Damschen, Gregor, *Brill's Companion to Seneca: Philosopher and Dramatist*, BRILL, ISBN 9004154612
* Reynolds, Leighton Durham; Griffin; Fantham, Elaine (2003), Simon Hornblower & Andrew Spawforth (eds.), ur. *Oxford Classical Dictionary* (3. rev. izd.), Oxford, ISBN 9780198661726
* Smith, William (1873). *A Dictionary of Greek and Roman biography and mythology*. London.
* Vratović, Vladimir (1977). *"Rimska književnost", Povijest svjetske književnosti, knj. 2*. Zagreb.

| * p
* r
* u
Seneka |
| --- |
| Filozofija | 

|  |  |
| --- | --- |
| Dijalozi | 
* *O dobročinstvima*
* *O kratkoći života*
* *O blagosti*
* *O postojanosti mudraca*
* *O gnjevu*
* *O dokolici*
* *O proviđenju*
* *O spokojstvu duše*
* *O sretnom životu*

 |
| Pisma | 
* *Pisma Luciliju o moralu*

 |
| Utjehe | 
* Senekine utjehe (*majci Helviji, Marciji, Polibiju*)

 |
| Filozofijaprirode | 
* *Prirodoslovni problemi*

 |

 |  |
| Pjesništvo | 

|  |  |
| --- | --- |
| Sačuvane drame | 
* *Agamemnon*
* *Bijesni Herkul*
* *Medeja*
* *Edip*
* *Fedra*
* *Feničanke*
* *Tijest*
* *Trojanke*

 |
| Drame nepoznatog autora | 
* *Herkul na Eti*
* *Oktavija*

 |
| Satira | 
* *Apokolocintoza*

 |

 |
| Ostala djela | 
* *Pisma Pavla i Seneke* (nepoznato autorstvo)

 |
| Povezano | 
* Senekine tragedije
* Stoicizam

 |
| Potreti | 
* Dvostruka herma Sokrata i Seneke
* Pseudo-Seneka
* *Senekina smrt* (slika iz 1773)

 |
| Obitelj | 
* Seneka Stariji (otac)
* Galion (brat)
* Pompeja Paulina (supruga)
* Lukan (nećak)

 |